நோயாளியை இதில் நிற்க வைத்து, பொத்தானை அழுத்தினால், தளம் எதிர்த்திசையில் ஓடும். அவர் நிற்கும் இடத்திலேயே நின்றுகொண்டும் கைப்பிடியைப் பிடித்துக்கொண்டும் மாற்றி மாற்றி பாத அடிகளைப் பதிக்கலாம். போகப் போக அந்தத் தளம் இயங்கும் வேகத்தையும் சாய்வு கோணத்தையும் கொஞ்சம் கொஞ்சமாக கூட்டுகிறார்கள். இதனால் நடையின் வேகமும் அதிகரிக்கிறது; இதயத்துடிப்பின் வேகமும் அதிகரிக்கிறது. அப்போது இதயத்தில் ஏற்படும் மாற்றங்களையும் இதயத் துடிப்பு, ரத்த அழுத்தம் போன்றவற்றையும் ஒரு வரைபடமாக வரைந்து கொடுக்கிறது இதில் உள்ள இசிஜி கருவி. இதயக்கோளாறு உள்ளவர்களால் சில மணித்துளிகளுக்கு மேல் இதில் நடக்க முடியாது. அப்போது பரிசோதனையை நிறுத்திவிடுவார்கள்.